奉使道中寄坦師
作者：歐陽修
朝代：宋

paragraphs: 道人少賈海上遊，海舶破散身沉浮。
黄金滿篋人所寄，吹簸偶得還中州。
臝身歸金不受報，祗取斗酒相獻酬。
歡娛慈母終一世，脫棄妻子藏巖幽。
蒼煙寥寥池水漫，白玉菡萏吹高秋。
夜燃栢子煮山藥，憶此東望無時休。
塞垣春枯積雪溜，沙礫威怒黄雲愁。
五更匹馬隨鴈起，想見鄮郭花今稠。
百年夸奪終一丘，世上滿眼真悠悠。
寄聲萬里心綢繆，莫道異趣無相求。